**Informatīvais ziņojums**

**“Par apropriācijas pārdali no 74.resora “Gadskārtējā valsts budžeta izpildes procesā pārdalāmais finansējums” programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” uz Izglītības un zinātnes ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammu 70.06.00 “Dalība Eiropas Savienības pētniecības un tehnoloģiju attīstības programmās””**

Pamatojoties uz Ministru kabineta 2009.gada 7.aprīļa noteikumu Nr.300
“Ministru kabineta kārtības rullis” 58.punktu, Izglītības uz zinātnes ministrija (turpmāk – ministrija) ir sagatavojusi informatīvo ziņojumu par apropriācijas pārdali no 74.resora “Gadskārtējā valsts budžeta izpildes procesā pārdalāmais finansējums” programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” uz Izglītības un zinātnes ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammu 70.06.00 “Dalība Eiropas Savienības pētniecības un tehnoloģiju attīstības programmās” (turpmāk – informatīvais ziņojums).

Informatīvā ziņojuma mērķis ir sniegt informāciju un pamatot naudas plūsmas pārdales nepieciešamību, lai piešķirtu valsts budžeta finansējumu Eiropas Savienības (turpmāk – ES) pētniecības, inovāciju, tehnoloģiju attīstības un demonstrācijas programmu (turpmāk – ES pētniecības programmas) ietvaros īstenotajiem projektiem (turpmāk – projekti), kā arī papildu apropriācijas pārdali kārtējam gadam un papildu valsts budžeta ilgtermiņa saistību uzņemšanās ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammā 70.06.00 “Dalība Eiropas Savienības pētniecības un tehnoloģiju attīstības programmās” (turpmāk - apakšprogramma 70.06.00), lai administrētu Latvijas zinātnisko institūciju reģistrā iekļauto zinātnisko institūciju un uzņēmumu (turpmāk – Latvijas dalībnieki) īstenojamos ES pētniecības programmu projektus.

Informatīvais ziņojums ir nepieciešams, lai nodrošinātu *Deklarācijā par Māra Kučinska vadītā Ministru kabineta iecerēto darbību* noteikto: “Zinātniskās darbības izcilības nodrošinājums – cilvēkresursu atjaunotne un attīstība (2018. gadā privātajā sektorā nodarbinātie pētnieki 25 %), pētniecības pārnese uzņēmējdarbībā (2018. gadā inovatīvu uzņēmumu īpatsvars valstī 40 %, privātā sektora ieguldījums pētniecībā un attīstībā 47 % no kopējiem ieguldījumiem valstī 2018. gadā), infrastruktūras nodrošinājums: [[1]](#footnote-1)

122. Īstenosim Latvijas viedās specializācijas stratēģiju un kopīgi ar uzņēmējiem veiksim uz augstāku pievienoto vērtību un efektīvāku vietējo resursu izmantošanu vērstus ieguldījumus, tai skaitā izvērtējot sektorālas investīciju platformas izveidi Latvijas augstākās izglītības, zinātnes un inovāciju konkurētspējas programmai.

123. Koncentrēsim zinātnes resursus, izstrādājot zinātnes un inovācijas pētniecības teritoriālo kartējumu. Noteiksim infrastruktūras ieguldījumu prioritātes un īstenosim cilvēkresursu attīstības pasākumus zinātnisko institūciju konkurētspējas un kritiskās masas palielināšanai.

124. Attīstīsim nacionālas nozīmes valsts pētniecības infrastruktūru stratēģiski svarīgu jautājumu izpētei, tai skaitā valsts un sabiedrības drošībai.”

Informatīvais ziņojums sagatavots, ievērojot Likuma par budžetu un finanšu vadību 24.panta trešo daļu, kas nosaka, ka budžeta iestādes var uzņemties papildu valsts budžeta ilgtermiņa saistības vienīgi Eiropas Savienības politikas instrumentu un pārējās ārvalstu finanšu palīdzības līdzfinansētos projektos un pasākumos, ja pieņemts attiecīgs Ministru kabineta lēmums.

**Pašreizējās situācijas raksturojums**

Apakšprogrammas 70.06.00 ietvaros valsts budžeta finansējums tiek nodrošināts kā vispārējā kārtībā sadalāmā dotācija no vispārējiem ieņēmumiem (turpmāk – atbalsts) Latvijas dalībniekiem dalībai projektos un projektu īstenošanai Latvijā, ar nosacījumu, ka projekti ir noteiktā kārtībā kvalificējušies, ko *apstiprina ES pētniecības programmu lēmējinstitūciju lēmumi,* uz kuru pamata Eiropas Komisija piešķir attiecīgu līdzfinansējuma daļu Latvijas dalībniekam projekta īstenošanai ES pētniecības programmu ietvaros. Atbalstu projektu īstenošanai piešķir valsts līdzfinansējuma vai valsts atbalsta veidā Ministru kabineta 2015.gada 26.maija noteikumos Nr.259 “Atbalsta piešķiršanas kārtība dalībai starptautiskās sadarbības programmās pētniecības un tehnoloģiju jomā” (turpmāk – MK noteikumi Nr.259) un Ministru kabineta 2015.gada 26.maija noteikumu Nr.258 “Valsts atbalsta piešķiršanas kārtība projektu īstenošanai EUREKA programmas ietvaros” noteiktajā kārtībā. ES pētniecības programmu lēmējinstitūciju darbību regulē Eiropas Parlamenta un Padomes lēmumi un regulas, kuras ir noteiktas MK noteikumu Nr.259 2.punktā un MK noteikumu Nr.258 6.punktā.

Likumā “Par valsts budžetu 2016. gadam” apstiprinātais finansējums apakšprogrammas 70.06.00 ietvaros kopš 2010.gada, (apakšprogrammas izveides gads) ir palicis konstants un nav palielināts, kaut atbalstāmo projektu skaits un uzņemto saistību apmērs ir pieaudzis. 2010.gadā apakšprogrammas 70.06.00 ietvaros atbalsts tika piešķirts 46 projektiem, uzņemoties saistības 1 000 000 latu apmērā. 2016.gadam atbalsts piešķirams 73 projektu īstenošanai un 2017.gadā prognozējas projektu skaits pieaugums. Ar esošo apakšprogrammas 70.06.00 finansējumu (1.4 milj. EUR gadā) nav iespējams nosegt visas uzņemtās saistības.

Ievērojot minēto un pamatojoties uz Finanšu ministrijas 2015.gada 13.novembra rīkojuma Nr.447, tika pārdalīts finansējums apakšprogrammai 70.06.00 1 144 670 *euro* apmērā. Papildus minētajam Izglītības un zinātnes ministrija ir lūgusi Finanšu ministriju palielināt apakšprogrammas 70.06.00 bāzi (17.02.2015. IZM vēstule Nr. 01-10e/718 un 26.01.2016. vēstule Nr. 01-10.1e/359). Uz ko Finanšu ministrija skaidroja (06.03.2015.FM vēstule Nr. 2-207/1363 un 25.02.2016. vēstule 2-2-07/1122), ka papildu līdzekļu piešķiršana ir jārisina MK noteikumu Nr.259 noteiktajā kārtībā, proti, finansējums jāpārdala no 80.00.programmas, nevis jāpalielina apakšprogrammas 70.06.00 bāzes izdevumi.

Izglītības un zinātnes ministrija, lai nodrošinātu MK noteikumu Nr.259 izpildi, ar atsevišķām ES pētniecības programmu administrācijām (ievērojot tās darbības regulējošos normatīvus) ir noslēgusi šādas vienošanās par Latvijas institūciju dalības nosacījumiem ES pētniecības programmās un līdzfinansējuma nodrošināšanu šo ES programmu ietvaros īstenoto projektu Latvijas dalībniekiem:

1. Pievienošanās nolīgums starp BONUS – Baltijas organizāciju tīkls zinātnes finansēšanai EEIG un Latvijas Republikas Izglītības un zinātnes ministriju (*Agreement between the BONUS EEIG and the Ministry of Education and Science of the Republic of Latvia)* (2015.gada 24oktobris);

2.EUROSTARS 2 divpusējs nolīgums starp Latvijas Republikas Izglītības un zinātnes ministriju un EUREKA Sekretariātu *(EUROSTARS 2 Bilateral Agreement between the Ministry of Education and Science of Republic of Latvia and the EUREKA Secretariat)* (2016.gada 5.janvāris);

3. Vienošanās starp Latvijas Republikas Izglītības un zinātnes ministriju un ARTEMIS kopuzņēmumu (*Agreement between the Ministry of Education and Science of the Republic of Latvia and ARTEMIS Joint Undertaking*) (2009.gada 9.decembris);

4. Nolīgums starp ECSEL kopuzņēmumu un Latvijas Republikas Izglītības un zinātnes ministriju (*Agreement between The ECSEL Joint Undertaking and The Ministry of Education and Science of the Republic of Latvia* (2015.gada 14.jūlijs).

Ievērojot MK noteikumu Nr.259 noteiktos ES normatīvus, iepriekš minētās noslēgtās vienošanās un ES pētniecības programmu lēmējinstitūciju pieņemtos lēmumus par ES līdzfinansējuma piešķīrumu Latvijas dalībnieku projektiem, Latvija savu līdzfinansējuma daļu atbalsta veidā no apakšprogrammas 70.06.00 piešķir tādiem ES pētniecības programmu lēmējinstitūciju apstiprinātiem projektiem, kuros var tikai aptuveni prognozēt Latvijas dalībnieku dalību, jo tas ir atkarīgs no konkursa rezultātiem un šie projekti izriet no:

* Eiropas Kopienas Septītās pamatprogrammas pētniecībai, tehnoloģiju attīstībai un demonstrējumu pasākumiem(turpmāk – 7.pamatprogramma) ietvaros īstenojamajiem sadarbības projektiem, izcilības tīkla projektiem, pētniecības projektiem konkrētām grupām;
* 7.pamatprogrammas *ERA-NET* un *ERA-NET Plus* aktivitāšu ietvaros atbalstītiem projektiem;
* Pētniecības un inovācijas pamatprogrammas “Apvārsnis 2020” ietvaros īstenotiem inovācijas projektiem un Eiropas Kopējās programmas projektiem;
* *ARTEMIS* kopuzņēmuma (kopīgā tehnoloģiju ierosme iegulto datorsistēmu jomā) atbalstītajiem pētniecības projektiem;
* *IMI 2* kopuzņēmuma (2.kopīgā tehnoloģiju ierosme inovatīvu medikamentu izstrādes jomā) atbalstītam pētniecības projektam;
* pamatprogrammas *Apvārsnis 2020 ERA-NET Cofund* aktivitāšu ietvaros atbalstītiem projektiem;
* *EURATOM* programmas ietvaros īstenotiem Eiropas Kopējās programmas projektiem;
* *ECSEL* kopuzņēmuma (kopīgā tehnoloģiju ierosme elektronisko sistēmu un komponenšu izstrādes jomā) atbalstītam projektam;
* *EUROSTARS 2* programmas ietvaros īstenotiem tehnoloģiju izstrādes projektiem;
* kopīgās Baltijas jūras pētniecības un attīstības programmas *BONUS* ietvaros īstenotiem pētniecības projektiem;
* *EUREKA* programmas ietvaros atbalstītiem projektiem;
* *COST* programmas ietvaros īstenotajām zinātniskās sadarbības tīkla akcijām.

7.pamatprogrammas *ERA-NET, ERA-NET Plus* un pamatprogrammas *Apvārsnis 2020 ERA-NET Cofund* aktivitātes (turpmāk – *ERA-NET* aktivitātes) ir Eiropas Komisijas (turpmāk – EK) līdzfinansēti projekti, kuros ES dalībvalstis apvienojas ar mērķi koordinēti ieviest nacionālās pētniecības programmas noteiktās pētniecības jomās un kopīgi organizēt starptautiskus pētniecības un tehnoloģiju attīstības projektu konkursus. ES dalībvalstu zinātni un pētniecību finansējošās institūcijas izstrādā vienotus projektu pieteikumu iesniegšanas nosacījumus, pēc vienotiem nosacījumiem organizē konkursā iesniegto projektu izvērtēšanu un kopīgi finansē sekmīgos projektu pieteikumus. EK atbalsta *ERA-NET* aktivitātes piešķirot finansējumu to administratīvo funkciju īstenošanai (projektu konkursa nosacījumu izstrāde, konkursa organizēšana, projektu pieteikumu izvērtēšana), kā arī noteiktā apmērā izdalot līdzfinansējumu atsevišķu konkursu ietvaros atbalstīto projektu īstenošanai. EK atbalsts var sasniegt apmēru, kas sedz 30% no projekta kopējām izmaksām. Tādejādi *ERA-NET* aktivitātes ietvaros atbalstītie projekti ir starptautiski pētniecības projekti, kuru īstenošanai finansējumu piešķir EK un ES dalībvalstis, kuru zinātnieki ir iesaistīti konkrētā projekta izpildē. Lai saņemtu atbalstu ES pētniecības programmas ietvaros finansēta projekta īstenošanai, pamatojoties uz MK noteikumiem Nr.259 noteikto kārtību, Latvijas dalībnieks Valsts izglītības attīstības aģentūrā (turpmāk – aģentūra) iesniedz pieteikumu par atbalsta piešķiršanu (turpmāk – pieteikums). Pieteikumam pievieno līguma vai vienošanās (turpmāk - līgums), kas noslēgts ar EK par projekta īstenošanu kopiju, ja projekts tiek īstenots 7.pamatprogrammas, pamatprogrammas *Apvārsnis 2020* vai *EURATOM* programmas ietvaros. Pieteikumam pievieno līguma, kas noslēgts ar attiecīgo ES pētniecības programmas administrējošo institūciju par projekta īstenošanu, un projekta pieteikuma kopiju, ja projekts tiek īstenots BONUS programmas, *EUROSTARS 2* programmas, *ARTEMIS, ECSEL* vai *IMI* kopuzņēmumu ietvaros. Pieteikumam pievieno projekta pieteikuma un projekta konsorcija līguma kopiju, ja projekts tiek īstenots ERA-NET aktivitātes ietvaros. Aģentūra pārbauda pieteikumā norādītā projekta atbilstību atbalsta saņemšanai un Latvijas dalībnieka – atbalsta pretendenta atbilstību finansējuma saņemšanai, kā arī atbalsta piešķiršanai pieteiktā projekta atbilstību valsts atbalsta nosacījumiem. Izglītības un zinātnes ministrijas izveidota Starptautiskās sadarbības programmu pētniecības un tehnoloģiju jomā projektu vērtēšanas komisija (turpmāk – projektu vērtēšanas komisija) izskata pieteikumu un pieņem lēmumu par atbalstu projekta īstenošanai un piešķiramā atbalsta apmēru.

 ES pētniecības programmu lēmējinstitūciju atbalstīto projektu īstenošanas laiks variē no 3 līdz 6 gadiem. Atbalsta apmērs projektu īstenošanai ir nepieciešams, ievērojot atšķirīgas atbalsta intensitātes, kas parādītas 1.tabulā.

*1.tabula*

|  |  |  |
| --- | --- | --- |
| **Nr.** | **Programmas/ kopuzņēmumi**  | **Atbalsta apmērs** |
| 1. | 7.pamatprogramma | 25% |
| 2. | pamatprogramma *Apvārsnis 2020* | 24% |
| 3. | EURATOM programma | 45% |
| 4. | BONUS programma | 50% |
| 5. | EUROSTARS 2 programma | 40-65% |
| 6. | ARTEMIS kopuzņēmums | 83,3% |
| 7. | ECSEL kopuzņēmums | 60% |
|  | ERA-NET aktivitātes  | 80-100% |

Projekta īstenošanu Latvijas dalībnieki uzsāk atbilstoši projekta pieteikumā paredzētajam darbu plānam (turpmāk – darbu plāns). Projekta sākums nav saistīts ar kalendārā gada sākumu, bet ar attiecīgās ES pētniecības programmas lēmējinstitūcijas lēmumu par finansējuma piešķiršanu projekta īstenošanai. Latvijas dalībniekam projekta īstenošanai nepieciešamo nacionālā līdzfinansējuma apmēru aģentūra aprēķina visam projekta īstenošanas laikam, bet to piešķir pa daļām, atsevišķi katram projekta posmam. Projekta posma garums ir apmēram 10 – 12 mēneši. Tas nozīmē, ka projekts, kura īstenošana ir plānota uz 3 gadiem, var saņemt nepieciešamo nacionālo līdzfinansējumu katru gadu vidēji 1/3 apmērā no kopējā nepieciešamā finansējuma atbilstoši darbu plānam. Iesniedzot pieteikumu atbalsta saņemšanai, projekta vadītājs sastāda piešķiramā nacionālā līdzfinansējuma sadalījuma plānu pa gadiem. Darbu plānu izstrādā, ņemot vērā projektā veicamo darbu apjomu un intensitāti konkrētā laikā periodā. Uzsākot projekta posma īstenošanu, aģentūra saskaņā ar MK noteikumiem nr.259 un līgumu, kas noslēgts ar projekta Latvijas dalībnieku par projekta ieviešanu, piešķir tam avansu. Par katru projekta posma izpildi finansējuma saņēmējs iesniedz atskaites ziņojumu (finanšu atskaiti un pārskatu par projektā veiktajiem darbiem). Pēc atskaites ziņojuma izskatīšanas un pieņemšanas aģentūra piešķir beigu maksājums par projekta posma izpildi, kas sedz projekta posmā veikto darbu izmaksas. Projekta Latvijas dalībnieks, iesniedzot aģentūrā nākamā projekta posma darbu plānu, var saņemt kārtējo avansa maksājumu projekta kārtējā posma īstenošanai. Līdz ar to finansējumu kārtējā gada ietvaros aģentūra piešķir paralēli gan jaunu projektu posmu uzsākšanai, gan jau iesākta projekta kārtējā posma finansēšanai.

Pamatojoties uz MK noteikumu Nr.259 2. un 4.punktu, apakšprogrammas 70.06.00 ietvaros atbalstu piešķir arī Latvijas ikgadējo dalības maksu segšanai šādu ES pētniecības programmu administrācijas institūcijās: *EUREKA* programmas sekretariātam, *COST* asociācijai, *BONUS EEIG* (Eiropas ekonomisko interešu grupai), *Fusion for Energy* kopuzņēmumam, Eiropas Sociālā pētījuma (*European Social Survey*) Eiropas pētniecības infrastruktūras konsorcijā (*European Research Infrastructure Consortium*)un Eiropas akadēmiskā tīkla *GEANT* (*Gigabit European Academic Network*) asociācijā.

Atbilstoši MK noteikumu Nr.259 5.1.apakšpunktam atbalstu projektu īstenošanai veic dotāciju veidā no apakšprogrammas 70.06.00 kārtējam gadam valsts budžetā šim mērķim pieejamo resursu ietvaros. Ja projektiem nepieciešamais atbalsts pārsniedz apakšprogrammā 70.06.00 kārtējā gadā plānoto finansējumu, atbalstu nodrošina atbilstoši normatīvajam regulējumam par 74. resora "Gadskārtējā valsts budžeta izpildes procesā pārdalāmais finansējums" 80.00.00 programmā "Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai" plānoto līdzekļu pārdales kārtību.

2016.gadā apakšprogrammas 70.06.00 ietvaros ir pieejami finanšu resursi 2 008 551 *euro* apmērā, tai skaitā dotācija no vispārējiem ieņēmumiem ilgtermiņa saistību izpildei 1 589 249 *euro* apmērā, no tiem, 1 413 087 *euro* atbalsta sniegšanai projektu īstenošanai Latvijā, 23 632 *euro* dalības maksas segšanai Eiropas Savienības institūcijās un 152 530 *euro* Latvijas dalības maksas segšanai Eiropas akadēmiskajā tīklā *GEANT* (*Gigabit European Academic Network)*, un ieņēmumi no ārvalstu finanšu palīdzības 419 302 *euro* apmērā. Apakšprogrammas 70.06.00 2016.gadam apstiprinātās valsts budžeta dotācijas apguve atbalsta sniegšanai projektu īstenošanai Latvijā un dalības maksas segšanai Eiropas Savienības institūcijās, un attiecīgo izdevumu izpilde sasniedz 99.40% jeb 1 428 177.60 *euro,* t.sk. 1 408 845.60 *euro* apmērā veikti izdevumi atbalsta sniegšanai projektu īstenošanai Latvijā, 19 332 *euro* apmērā veikti izdevumi dalības maksas segšanai Eiropas Savienības institūcijās.

Saskaņā ar noslēgtajiem līgumiem atbalsta sniegšanai projektu īstenošanai Latvijā un dalības maksas segšanai Eiropas Savienības institūcijās 2016. gadā kopā nepieciešamais finansējums 2 523 990.30 *euro*, t.sk. 2 500 358.30 *euro* nepieciešami izdevumiematbalsta sniegšanai projektu īstenošanai Latvijā, 23 632 *euro* - dalības maksas segšanai ES pētniecības programmu administrējošajās institūcijās. Ņemot vērā augstāk norādīto informāciju par budžeta izpildi, apakšprogrammas 70.06.00 nepieciešamais papildu finansējums ir 1 087 273 *euro*, t.sk. par 1 087 273 *euro* palielinot izdevumusatbalsta sniegšanai projektu īstenošanai Latvijā. Zemāk (2.tabulā) skatīt informāciju par 2016.gadam plānoto valsts budžeta dotācijas finansējumu, tā izpildi un papildus nepieciešamo finansējumu dalījumā pa ES pētniecības programmām.

*2.tabula*

|  |  |  |  |  |
| --- | --- | --- | --- | --- |
| **Programma** | **2016.gadam apstiprinātais finansējums, EUR** | **2016.gadam prognozētais finansējums kopā saskaņā ar noslēgtajiem līgumiem, EUR** | **t.sk. 2016.gada izpilde, EUR** | **t.sk. 2016.gadam papildus nepieciešamais finansējums, EUR** |
| 7.Ietvara programma | 370 007  | 436 926.99  | 370 006.46  | 66 920.53  |
| “Apvārsnis 2020”  | 11 567  | 88 944.00  | 7 327.14  | 77 376.86  |
| ARTEMIS  | 185 661  | 185 660.16  | 185 660.16  | 0.00  |
| BONUS  | 59 977  | 118 343.78  | 59 976.88  | 58 366.90  |
| COST  | 3 718  | 3 718.40  | 3 718.40  | 0.00  |
| ECSEL  | 8 252  | 39 022.35  | 8 252.00  | 30 770.35  |
| ERA-NET, ERA-NET Plus, ERA-NET Cofund | 613 495  | 1 326 823.64  | 613 494.40  | 713 329.24  |
| EURATOM  | 46 372  | 46 372.32  | 46 372.32  | 0.00  |
| EUROSTARS 2  | 114 038  | 144 546.66  | 114 037.84  | 30 508.82  |
| IMI  | 0.00  | 110 000.00  | 0.00  | 110 000.00  |
| **I.KOPĀ programmām:** | **1 413 087**  | **2 500 358.30**  | **1 408 845.60**  | **1 087 272.70**  |
| Dalības maksas | 23 632 | 23 632 | 19 332.00  | 0.00  |
| **II.KOPĀ dalības maksas:** | **23 632** | 23 632 | **19 332.00**  | **0.00**  |
| **KOPĀ I.+II.:** | **1 436 719**  | **2 523 990.30**  | **1 428 177.60**  | **1 087 272.70**  |

2017.gadā apakšprogrammas 70.06.00 ietvaros budžeta ilgtermiņa saistībās apstiprināti finanšu resursi 1 709 705 *euro* apmērā, tai skaitā dotācija no vispārējiem ieņēmumiem ilgtermiņa saistību izpildei 1 575 402 *euro* apmērā, no tiem, 1 379 645 *euro* atbalsta sniegšanai projektu īstenošanai Latvijā, 38 987 *euro* dalības maksas segšanai Eiropas Savienības institūcijās, 4 240 *euro* ekspertīžu nodrošināšanai un 152 530 *euro* Latvijas dalības maksas segšanai Eiropas akadēmiskajā tīklā GEANT (*Gigabit European Academic Network)*, un ieņēmumi no ārvalstu finanšu palīdzības 134 303 *euro* apmērā.

Saskaņā ar noslēgtajiem līgumiem atbalsta sniegšanai projektu īstenošanai Latvijā un dalības maksas segšanai Eiropas Savienības institūcijās 2017. gadā kopā nepieciešamais finansējums 2 607 324.94 *euro*, t.sk. 2 568 337.94 *euro* nepieciešami izdevumiematbalsta sniegšanai projektu īstenošanai Latvijā, 38 987 *euro* – dalības maksas segšanai ES pētniecības programmu administrējošajās institūcijās. Ņemot vērā augstāk norādīto informāciju par apakšprogrammai 70.06.00 apstiprināto budžetu 2017. gadam, nepieciešamais papildu finansējums ir 1 188 694 *euro*, t.sk. par 1 188 694 *euro* palielinot izdevumusatbalsta sniegšanai projektu īstenošanai Latvijā. Zemāk (3.tabulā) skatīt informāciju par 2017. gadam plānoto un papildus nepieciešamo valsts budžeta dotācijas finansējumu dalījumā pa ES pētniecības programmām*.*

*3.tabula*

|  |  |  |  |
| --- | --- | --- | --- |
| **Programma** | **2017.gadam apstiprinātais finansējums, EUR** | **2017.gadam prognozētais finansējums kopā saskaņā ar noslēgtajiem līgumiem, EUR** | **t.sk. 2017.gadam papildus nepieciešamais finansējums, EUR** |
| 7.Ietvara programma | 165802 | 165 801.44  | 0.00  |
| “Apvārsnis 2020”  | 22236 | 22 236.00  | 0.00  |
| ARTEMIS  | 41917 | 41 916.92  | 0.00  |
| BONUS  | 27188 | 95 726.20  | 68 538.20  |
| ECSEL  | 73923 | 73 922.64  | 0.00  |
| ERA-NET, ERA-NET Plus, ERA-NET Cofund | 573305 | 1 596 308.08  | 1 023 003.52  |
| EUROSTARS 2  | 99320 | 127 426.66  | 28 106.66  |
| IMI  | 375954 | 445 000.00  | 69 045.62  |
| **I.KOPĀ programmām:** | **1 379 645**  | **2 568 337.94**  | **1 188 694.00**  |
| Dalības maksas | 38987 | 38 987.00  | 0.00  |
| **II.KOPĀ dalības maksas:** | **38 987**  | **38 987.00**  | **0.00**  |
| **KOPĀ I.+II.:** | **1 418 632**  | **2 607 324.94**  | **1 188 694.00**  |

Informatīvā ziņojuma 1.pielikumā “Projektu valsts budžeta dotācijas maksājumu prognoze pa gadiem un papildu nepieciešamais finansējums” (turpmāk - 1.pielikums) ir apkopota informācija par papildu nepieciešamo finansējumu 2016.gadā un 2017.gadā projektu īstenošanai Latvijā, par kuru īstenošanu, sākot ar 2015.gada 17.jūniju, ir noslēgti līgumi.

Likumā “Par valsts budžetu 2016. gadam” apstiprinātais finansējums apakšprogrammas 70.06.00 ietvaros kopš 2010.gada, kad apakšprogramma 70.06.00 tika izveidota, ir palicis konstants un nav palielināts, kaut atbalstāmo projektu skaits un uzņemto saistību apmērs ir pieaudzis.

2010.gadā apakšprogrammas 70.06.00 ietvaros atbalsts tika piešķirts 46 projektiem, uzņemoties saistības 1 000 000 latu apmērā. Ar katru gadu projektu skaits ir pieaudzis, piemēram, šobrīd atbalstu jāpiešķir 73 projektu īstenošanai un 2017.gadā prognozētais projektu skaits turpina pieaugt.

Pieaug arī atsevišķu projektu īstenošanai nepieciešamo izdevumu apmērs. Kā viens no piemēriem ir jāmin IMI 2 kopuzņēmuma (ES kopējās tehnoloģiju ierosme “Inovatīvie medikamenti” (*Innovative Medicines Initiative*)) (turpmāk – *IMI2*) atbalstītais projekts “*European Gram Negative Antibacterial Engine”* (akronīms - *ENABLE*) (turpmāk – projekts *ENABLE*), kura īstenošanā ir iesaistīts Latvijas Organiskās sintēzes institūts (turpmāk – LOSI).

ProjektaENABLE mērķis ir izstrādāt jaunas antibiotikas pret Gram-negatīviem patogēniem mikroorganismiem. Lai sasniegtu šo mērķi, projekta *ENABLE* uzdevums ir izveidot nozīmīgu jaunu antibakteriālu zāļu atklāšanas platformu un pētījumu rezultātā atlasīt jaunu zāļu kandidātus 1.fāzes klīniskajiem pētījumiem. Projekta *ENABLE* virsmērķis ir līdz 2019.gadam izstrādāt un nodot 2.fāzes klīniskajiem pētījumiem vismaz vienu jaunu antibakteriālu zāļu kandidātu Gram-negatīvu mikroorganismu izraisītu infekciju ārstēšanai. Projekta *ENABLE* koordinators ir farmācijas uzņēmums *GlaxoSmithKline* un projekta menedžmentu nodrošina Upsalas Universitāte (Zviedrija). Projektā *ENABLE* sadarbojas 34 organizācijas (zinātniskie institūti, universitātes, klīnikas, kā arī mazie un vidējie uzņēmumi) no 13 valstīm. Projekta *ENABLE* īstenošanas laiks ir 6 gadi (no 2014. līdz 2020.gadam) un tā kopējas izmaksas sasniedz 100 885 487 *euro*, tai skaitā 58 900 000 *euro IMI 2* piešķirtais finansējums, 22 952 360 *euro* ir farmācijas uzņēmumu ieguldījums natūrā un 19 033 127 *euro* ir projekta *ENABLE* īstenošanai piesaistītais finansējums no citiem avotiem. *ENABLE* projektā OSI veicamo darbu izmaksas ir 8,083 miljoni *euro*, no tiem *IMI* finansējums – 6,065 miljoni *euro*. Nepieciešamais atbalsts (nacionālais līdzfinansējums) LOSI projekta *ENABLE* ietvaros veicamajiem pētījumiem ir 2,018 miljoni *euro* sešu gadu laikā līdz 2020.gada 31.janvārim. Līdz 2020.gadam ieskaitot *ENABLE* projekta īstenošanai katru gadu jāplāno finansējums vidēji 336 000 EUR apmērā.

Lai kontrolētu kārtējā gadā atbalstāmajiem projektiem piešķiramā finansējuma apmēru un apzinot iepriekšējos gados uzņemtās saistības ES pētniecības programmu ietvaros atbalstīto projektu līdzfinansēšanā, kā arī plānotos jaunos līgumus par Eurostars 2 programmas konkursā, EUREKA programmas konkursā un *ERA-NET* aktivitāšu ietvaros atbalstītajiem projektiem, projektu vērtēšanas komisija 2016.gada 5.februāra sēdē apstiprināja valsts budžeta apakšprogrammas 70.06.00 “Dalība Eiropas Savienības pētniecības un tehnoloģiju attīstības programmās” 2016.gada finanšu resursu sadalījumu pa programmām, kas norādīts 4.tabulā.

*4.tabula*

|  |  |  |  |
| --- | --- | --- | --- |
| **ES pētniecības programma** | **Noslēgto līgumu skaits** | **Kvota, EUR** | **Kvota, %** |
| 7.Ietvara programma | 21 | 456 112 | 18,2% |
| Apvārsnis 2020 | 1 | 88 944 | 3,6% |
| EURATOM | 2 | 49 000 | 2% |
| BONUS | 5 | 120 000 | 4,8% |
| EUROSTARS 2 | 5 | 145 000 | 5,8% |
| ARTEMIS, ECSEL | 6 | 225 000 | 9% |
| IMI | 1 | 145 000 | 5,8% |
| ERA-NET, ERA-NET Plus, ERA-NET Cofund | 24 | 980 303 | 39,2% |
| EUREKA | 6 | 286 000 | 11,4% |
| COST | 2 | 5 000 | 0,2% |
| **Kopā** | 73 | 2 500 359 | 100% |

Balstoties uz iepriekšējo pieredzi un 2016. gadā administrējamo projektu skaitu, to finansiālo apjomu un plānoto atbalstāmo projektu skaitu, to finansiālo apjomu, ir procentuāli noteiktas kvotas starp ES pētniecības programmām, nosakot, ka maksimālais finansējuma apmērs ES pētniecības programmu  projektu atbalstam 2017. gadā nepārsniedz 3 123 216 *euro* un turpmāk, sākot ar 2018. gadu, ik gadu, nepārsniedz 2 500 000 *euro*, papildus nepieciešamos valsts budžeta līdzekļus apakšprogrammā 70.06.00 pieprasot no 74.resora “Gadskārtējā valsts budžeta izpildes procesā pārdalāmais finansējums” programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.

Ņemot vērā, ka ES pētniecības programmu lēmējinstitūciju atbalstāmo projektu skaits un finansējuma apjoms starp ES pētniecības programmām ir atkarīgs no attiecīgās ES pētniecības programmas īstenojamajiem projektu konkursiem un Latvijas dalībnieku sekmēm šajos konkursos, tiek noteikts, ka kvotas (skatīt 4.un 5.tabulu), nepārsniedzot kopējo attiecīgam gadam noteikto summu, var mainīties starp ES pētniecības programmām un finansējums var tikt novirzīts citas ES pētniecības programmas projektiem, ja attiecīgajā ES pētniecības programmā nav projektu konkursu vai nav ES pētniecības programmu lēmējinstitūciju atbalstītu projektu, par to attiecīgi lemjot projektu vērtēšanas komisijai.

Plānojot valsts budžeta līdzekļu pieprasījumu apakšprogrammai 70.06.00 vidējā termiņā ir iezīmēts 2017. – 2019.gadā prognozētais atbalstāmo projektu skaits, kas aprēķināts, ņemot vērā Latvijas dalībnieku līdzšinējās sekmes ES pētniecības programmu projektu konkursos un līdzfinansējuma apmērs, kas nepieciešams konkrētās ES pētniecības programmas projekta īstenošanai Latvijā. Prognozētajam atbalstāmo projektu skaitam vidējā termiņā (2017.-2019.gadam) plānotais finansējuma apmērs sasniedz 8 123 216 EUR apmērā, kas, sākot ar 2018.gadu, gada ietvaros nepārsniedz 2 500 000 EUR (skat.5.tabulu).

*5.tabula*

|  |  |  |  |
| --- | --- | --- | --- |
| **ES pētniecības programma** | **2017.gadā plānotā kvota EUR/%** | **2018.gadā plānotā kvota EUR/%**  | **2019.gadā plānotā kvota EUR/%** |
| 7.Ietvara programma | 281 089 / 9,00% | 50 000 / 2,0% | 12 500 / 0,5% |
| Apvārsnis 2020 | 218 625 / 7,00% | 175 000 / 7,0% | 225 000 / 9,0% |
| EURATOM | 343 554 / 11,00% | 297 500 / 11,9% | 150 000 / 6,0% |
| BONUS | 124 929 / 4,00% | 175 000 / 7,0% | 75 000 / 3,0% |
| EUROSTARS 2 | 249 857 / 8,00% | 225 000 / 9,0% | 275 000 / 11,0% |
| ARTEMIS un ECSEL  | 343 554 / 11,00 % | 275 000 / 11,0% | 360 000 / 14,4% |
| IMI | 281 090 / 9,00% | 225 000 / 9,0% | 225 000 / 9,0% |
| ERA-NET, ERA-NET Plus, ERA-NET Cofund | 1 029 412 / 32,96% | 850 000 / 34,0%  | 925 000 / 37,0% |
| EUREKA | 249 857 / 8,00% | 225 000 / 9,0% | 250 000 / 10,0% |
| COST | 1 249 / 0,04% | 2 500 / 0,1% | 2 500 / 0,1% |
| **Kopā** | 3 123 216 EUR/ 100,00% | 2 500 000 EUR/ 100,0% | 2 500 000 EUR/ 100,0% |

Saskaņā ar iepriekš informatīvajā ziņojumā norādītajām kvotām ES pētniecības programmu projektu atbalstam (skatīt. 4. un 5.tabulu) un apakšprogrammas 70.06.00 budžeta ilgtermiņa saistībās apstiprināto finansējumu dalības maksu segšanai ES pētniecības programmu administrējošajās institūcijās kopējais valsts budžeta ilgtermiņa saistību apjoms apakšprogrammas 70.06.00 Eiropas Savienības politiku instrumentam „Atbalsts Eiropas Savienības pētniecības un tehnoloģiju attīstības projektu īstenošanai” (CESPI/IZM/001) ir redzams 6.tabulā.

*6.tabula*

|  |  |  |  |  |
| --- | --- | --- | --- | --- |
|  | **2016.gads (EUR)** | **2017.gads (EUR)** | **2018.gads (EUR)** | **2019.gads (EUR)** |
| Dalības maksas | 23 632 | 38 987 | 32 987 | 32 987 |
| Finansējums ES pētniecības programmām | 2 500 359 | 3 123 216 | 2 500 000 | 2 500 000 |
| Kopā | 2 523 991 | 3 162 203 | 2 532 987 | 2 532 987 |

**Priekšlikumi turpmākai darbībai**

Lai nodrošinātu ES pētniecības programmu īstenošanu Latvijā atbilstoši noslēgtajiem līgumiem par projektu īstenošanu, izvērtējot apakšprogrammas 70.06.00 Eiropas Savienības politiku instrumentam „Atbalsts Eiropas Savienības pētniecības un tehnoloģiju attīstības projektu īstenošanai” (CESPI/IZM/001) piešķirto līdzekļu faktisko izlietojumu un plānotos avansa un noslēguma maksājumus 2016. gadā, 2017. gadā un turpmāk, pamatojoties uz MK noteikumu Nr. 259 5.1.apakšpunktā noteikto, ir nepieciešams apakšprogrammas 70.06.00 ietvaros palielināt finansējumu šādā apmērā: 2016.gadam par 1 087 273 *euro* un 2017.gadam par 1 188 694 *euro*.

Ņemot vērā informatīvajā ziņojumā minēto:

1. atļaut Izglītības un zinātnes ministrijai uzņemties valsts budžeta ilgtermiņa saistības apakšprogrammas 70.06.00 Eiropas Savienības politiku instrumentam „Atbalsts Eiropas Savienības pētniecības un tehnoloģiju attīstības projektu īstenošanai” (CESPI/IZM/001) 2016.-2019.gadam kopā 10 752 168 *euro* apmērā, tajā skaitā 2016. gadam – 2 523 991 *euro*, 2017. gadam – 3 162 203 *euro*, 2018. gadam – 2 532 987 *euro* un 2019. gadam – 2 532 987 *euro*;
2. Izglītības un zinātnes ministrijai normatīvajos aktos noteiktajā kārtībā iesniegt Finanšu ministrijā valsts budžeta līdzekļu pārdales pieprasījumu no 74.resora “Gadskārtējā valsts budžeta izpildes procesā pārdalāmais finansējums” 80.00.00 programmas “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” uz Izglītības un zinātnes ministrijas valsts budžeta programmas 70.00.00 "Citu Eiropas Savienības politiku instrumentu projektu un pasākumu īstenošana" apakšprogrammu 70.06.00. “Dalība Eiropas Savienības pētniecības un tehnoloģiju attīstības programmās”, par 1 087 273 *euro* palielinot finansējumu 2016. gadam un par 1 188 694 *euro* palielinot finansējumu 2017.gadā, lai nodrošinātu ES pētniecības programmu ietvaros projektu īstenošanu saskaņā ar noslēgtajiem līgumiem.

Iesniedzējs:

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

06.12.2016. 15:58

3825

Depkovska, 67047772

anita.depkovska@izm.gov.lv

Bundule, 67785423

maija.bundule@viaa.gov.lv

1. http://mk.gov.lv/sites/default/files/editor/20160210\_mkucinskis\_vald\_prior\_gala\_vers\_0.pdf [↑](#footnote-ref-1)